«Мурзилка» и ныбжьэгъухэр
Лэскэн район библиотекэм щекIуэкIащ „Мурзилкэ и ныбжьэгъухэр зэхуешэс“ зыфIаща зэхыхьэ гуапэр. Ар къызэрагъэпэщащ „Мурзилка“ журналыр илъэс 90 зэрырикъум и щIыхькIэ.
Пшыхьыр къызэрагъэпэщащ район библиотекэм и унафэщI Тэрчокъуэ Анжелэ, абы и методистхэу Деунэж ФатIимэрэ Джатэжьей Залинэрэ, сабий къудамэм и унафэщI Болжат Музэ.
ЗэIущIэр езыгъэкIуэкIа Бэвыкъуэ Сэтэнейрэ ДзыхьмыщI Мадинэрэ ныбжьыщIэхэр хагъэгъуэзащ сабий журнал зэхуэмыдэхэр къэралым къызэрыщыдэкIым, илъэси 6-12 хъухэм яхухэха „Мурзилка“ художественнэ журналыр цIыкIухэм фIыуэ зэралъагъум, абы и япэ номерыр 1924 гъэм Москва къызэрыщыдэкIам, ар мы гъэм илъэс 90 зэрырикъум. Журналым теухуауэ ятха усэ цIыкIухэм къахуеджа нэужь, сабийхэм яхутепсэлъыхьащ абы „Мурзилка“ щIыфIащам, а псэущхьэм и теплъэр зыхуэдэм. КъызэрыщIэкIымкIэ, абы и теплъэр 1937 гъэм къэзыгупсысар сурэтыщI Каневский Аминадавщ. Иджыпсту журналым и редактор нэхъыщхьэр Андросенкэ Татьянэщ.
— Журналым къытрадзэ усакIуэхэмрэ тхакIуэхэмрэ я Iэдакъэм къыщIэкIа шыпсэхэр, повестхэр, рассказхэр, пьесэхэр, усэхэр. ЩIэх-щIэхыурэ ущрохьэлIэ абы еджэ цIыкIухэм я тхыгъэхэми. Журналым мыпхуэдэ Iыхьэхэр иIэщ: „Галерея искусств Мурзилки“, „Школа безопасности“, „Головоломки“. Апхуэдэу абы къытохуэ есэпымрэ урысыбзэмкIэ дерс гъэщIэгъуэнхэр, джэгукIэ, зэпеуэ, викторинэ зэхуэмыдэхэр, — жиIащ Бэвыкъуэ Сэтэней. — Сабий тхакIуэ цIэрыIуэхэу Чуковский Корней, Гайдар Аркадий, Маршак Самуил, Барто Агние, Астафьев Виктор, Заходер Борис, нэгъуэщIхэми я тхыгъэхэр зэгуэр мы журналым къытехуэу щытащ.
Зи махуэр ягъэлъапIэ Мурзилкэр зэхыхьэм кърихьэлIа ныбжьыщIэхэм къыщраджэм, езыри и гуапэу къахуеблэгъащ. Абы жиIащ и гуфIэгъуэр цIыкIухэм зэрыдагъэлъапIэм, сабийхэм къызэрацIыхум, фIыуэ къызэралъагъум, и журналым зэреджэм зэрыщыгуфIыкIыр. Журналым ехьэлIа Iуэхухэр сабийхэм ящIэ-ямыщIэр Мурзилкэ и упщIэхэмкIэ зэхигъэкIащ.
Мурзилкэ и юбилейм теухуа усэхэм къеджащ Болжат Миринэ, Заниловэ Арианэ, Табыхъу Фаридэ, Умэ Тембулэт, Къунаш Иланнэ, Куэшей Алинэ.
Барто Агние и „Королева“ усэм зэхуэсахэм къахуеджащ Галеевэ Ленэ. „Бажэ пшынэ“, „Теремок“ шыпсэхэм къытращIыкIа теплъэгъуэхэр ягъэлъэгъуащ. Абыхэм щыджэгуащ Куэшей Албэч, Атэлыкъ Миланэ, Мэремкъул Элинэ, Куэшей Алинэ, Алътуд Лианэ, Къагъырмэс Дианэ, МэшылI Ислъам, Азэмэт Азнаур, Атэлыкъ Астемыр. НыбжьыщIэхэм таурыхъхэмрэ шыпсэхэмрэ ятеухуа упщIэхэм жэуап иратащ.
Пшыхьым зыкърагъэхьэлIащ таурыхъым къыхэщ лIыхъужьхэу Бажэм, Дыгъужьым, ТхьэкIумэкIыхьым, Джэдум, ПыIэ плъыжь цIыкIум, Уд Фызыжьым. Ахэр Мурзилкэ ехъуэхъуащ ефIэкIуэну, зиужьыну, дяпэкIи гуфIэгъуэ къахуихьыну.
Лэскэн районым и тхылъеджэ жыджэрхэр зэхыхьэм щагъэлъэпIащ. Апхуэдэхэщ Мэкъуауэ Дианэ (Хьэтуей), Инал Миланэ (Урыху), Бозий Альбинэ (Арщыдан), Дреевэ Миланэ (Уэзрэдж), Гелой Дианэ (Лэскэн ЕтIуанэ), БолатовэТанзиля (Ташлы-Тала), Бекъалды Алинэ (Ерокъуэ), Умэ Тембулэт (Анзорей).
Пшыхьыр ягъэдэхащ Лэскэн районым гъуазджэхэмкIэ и сабий школым и гъэсэнхэм, Анзорей къуажэм и къэфакIуэ гупым.
Зэхыхьэр щиухым, ныбжьыщIэхэр къыхураджащ тхылъ, журнал Iущхэр я Iэпэгъуу, я ныбжьэгъуу псэуну, библиотекэм щIэх-щIэхыурэ кIуэну.
Зэхыхьэм и хьэщIащ Лэскэн район администрацэм и Iэтащхьэм и къуэдзэ Бажэ Дотий, „Нур“ журналым и редактор нэхъыщхьэ Джэдгъэф Борис, Лэскэн районым гъуазджэхэмкIэ и сабий школым и унафэщI Нэгъуей Ритэ.
ТЕКIУЖЬ Заретэ.
